Zuma waai vandag of môrePres. Jacob Zuma. Foto: GCIS Paul Mashatile, tesourier-generaal van die ANC, het Woensdag bekendgemaak dat pres. Jacob Zuma teen die einde van die dag moet bedank of deur ŉ mosie van wantroue verwyder sal word. Mashatile het die aankondiging gemaak nadat die ANC-koukus vroeër vergader het. “Ons kan Suid-Afrika nie langer laat wag nie. Die besluit moet geïmplementeer word en ons moet met die parlementêre prosesse begin.” Volgens Mashatile wil die ANC die EFF se mosie van wantroue wat reeds op die parlement se dagboek is wysig sodat daar Donderdag ŉ spesiale sitting in die parlement kan plaasvind waarin Zuma uitgestem word. Mashatile het gesê indien Zuma bedank of hy deur die mosie uitgestem word, kan Cyril Ramaphosa, president van die ANC, reeds Donderdag as die nuwe president van die land ingehuldig word indien die hoofregter beskikbaar is. Mashatile het verder gesê indien Ramaphosa ingehuldig kan word, kan die staatsrede ook moontlik Vrydagaand plaasvind.